钦定古今图书集成/明伦汇编/官常典/第312卷 > 王国光
## 钦定古今图书集成/明伦汇编/官常典/第312卷 > 王国光

按《明外史》本传：“国光字汝观，阳城人。嘉靖二十三年
进士。授吴江知县。邻邑有疑狱，来质讯，辄得情。调仪
封，擢兵部主事，改吏部，历文选郎中，屡迁顺天府尹、
户部右侍郎，总督仓场。谢病去。隆庆四年，起刑部左
侍郎。拜南京刑部尚书。未上，改户部尚书，再督仓场。
神宗即位，还理部事。时簿牒繁冗，自州县达部，有缮”
书、输解、交纳诸费，公私苦之。国光疏请裁并，去繁文
十三四，时称简便。户部十三司自弘治来，以公署隘，
惟郎中一人治事，员外郎、主事止除官日一赴，私居
侍迁而已。郎中力不给，则委之吏胥，故弊益滋。国光
尽令入署，职务得修举。边饷告匮，而诸边岁出及屯
田、盐课无可稽。国光请敕边臣核实，且画经久策以
闻。甘肃巡抚廖逢节等各条上其数，耗蠹为损。万历
元年奏言：“国初，天下州县存留夏税、秋粮可一千二
百万石。其时议主宽大，岁用外计赢银百万有馀。使
有司岁征无缺，则州县积贮自丰，水旱盗贼不能为
灾患。今一遘兵荒，辄留京储发内帑。由有司视存留
甚缓。苟事催科，则谓扰民，弊遂至此。请行天下抚按
官，督所司具报出入、存留、逋负之数，臣部得通融会
计，以其馀济边。有司催征不力者，悉以新令从事。”制
可。京军支粮通州者，候伺甚艰。国光请遣部郎一人
司之，名坐粮厅，投牒验发，无过三日，诸军便之。天下
钱谷散隶诸司，淆乱无统。国光请归并责成畿辅府
州县，归福建司，南畿归四川司，盐课归山东司，关税
归贵州司，淮、徐、临、德诸仓归云南司，御马、象房及二
十四马房刍料归广西司，遂为定制。三年，京察拾遗，
国光为南京给事御史所劾，再疏乞罢。帝特留之。明
年复固以请，乃诏乘传归。濒行，以所辑条例名《万历
会计录》，上之。帝嘉其留心国计，令户部订正。及书成，
诏褒谕焉。五年冬，吏部尚书张瀚罢，起国光代陈采
实政别繁简，责令守恤，卑官罢加纳。数事皆允行。八
年，当考察，外吏请毋限日期，诏许之，且命诖误者听
从公辩雪。寻以考绩加太子太保。明年大计京朝官，
徇张居正意，寘吴中行等五人于察籍。国光有才智，
初掌邦计，多所建白。及是受制执政，声名损于初。给
事中商尚忠论国光铨选私亲故，而给事中张世则
出为河南佥事，憾国光，劾其“鬻官黩货。”国光再奏辩，
帝再慰留，责世则挟私，贬仪真丞。及居正卒，御史杨